Alikerava

Alikerava (myös Ali-Kerava, ruots. Ytterkervo) on pääosin teollisuusalueesta koostuva Keravan 9. kaupunginosa. Se sijaitsee Keravan Keskustan kaupunginosasta kaakkoon. Alikeravaan kuuluu Jaakkolan ja Myllynummen asuinalue. Alikeravalla asui 246 ihmistä (31.12.2014, pois lukien tiheästi asuttu Jaakkola).

Alikerava rajoittuu etelässä Vantaan rajaan, lännessä junarataan (aluetta palvelee Savion rautatieasema), pohjoisessa Keravantiehen ja idässä Lahden moottoritiehen (vt 4).

 Historia 

Historiallisesti Alikerava on ollut toinen, ennen vuotta 1924 Tuusulan kuntaan kuuluneista Keravan kylistä Ylikeravan ohella. Koska ensimmäisissä alueen maakirjoissa 1543 Alikeravan kylästä luetellaan 12 tilaa ja Ylikeravan kylästä 5 ja lisäksi ensimmäisessä kartassa 1702 Alikeravan talot muodostavat selvän ryppään, voidaan arvella Keravan kylän, ennen jakautumistaan 1400-luvun lopulla, syntyneen Alikeravan kyläkeskuksen paikkeille. Alikerava oli koko Keravan eteläosa suunnilleen nykyisen Sompio–Ahjo-linjan alapuolella, johon kuuluivat silloin myös Korso (alkuperin Alikeravan, Hyrylän, Hanabölen ja Rekolan kylien rajakallio Kors rå, "ristiraja") ja Nikinmäki (Nissbacka, alkuperin Nissilän jakotila) 1954 asti, jolloin se liitettiin Helsingin maalaiskuntaan, sekä Myyras ja Svartböle 1850-luvulle asti, jolloin ne Isojaon yhteydessä liitettiin Sipooseen. Vuoden 1702 kartassa Ali-Keravan verotettavina taloina on lueteltu Jäspilä, Täckerman (eli Hakala), Ollila, Jurfwilla (Jurvala), Jackilla (Jaakkola), Mikkola ja Mürkrog (Myras). Muut kantatilat olivat Jokimies, Nissilä ja Inkilä (sekä Sipoolle siirtyneet Myras ja Svartböle). Isojaossa liikamaasta muodostettiin kruunun maakirjatalo nr 10, Nybacka. Lisäksi Henriksdal kuului kameraalisesti Alikeravaan, vaikka onkin Ylikeravan itäkyljessä. Henriksdal liitettiin Sipoon Martinkylästä Keravaan 1857 eli samalla vuosikymmenellä, kun Myyras ja Svartböle liitettiin Keravasta Sipooseen, joten sen voi päätellä olevan jonkinlainen hyvitys Alikeravan kylälle. 

 Nykyinen Alikerava 

Keravan paloasema sijaitsi Alikeravalla vuosina 1981–2017, jonka jälkeen Keravan ja Tuusulan paloasemat yhdistettiin Tuusulaan, Kulloontien varteen Keravan rajan tuntumaan rakennetulle Keravan-Tuusulan paloasemalle. Vanha paloasema purettiin ja paikalle valmistui vuonna 2019 uusi liikekiinteistö, jossa toimii mm. RTV-yhtymän sisustusmyymälä. Alueen yrityksistä HopLop Kerava suljettiin 11.10.2020.

Alikeravalla, välittömästi Savion rautatieaseman itäpuolella sijaitsee Klondyke-talo, suuri 30 000 kerrosneliömetrin tiiliverhoiltu teollisuusrakennus, jossa toimii nykyään muun muassa lukuisia eri pienyrityksiä. Paikalla sijaitsi Suomen ensimmäinen tiilitehdas noin vuodesta 1860 alkaen ja ensimmäinen sementtitehdas vuodesta 1869. Nykyisen rakennuksen ensimmäiset osat valmistuivat 1913 ensimmäiseen maailmansotaan jalkineita valmistaneen nahkatehtaan käyttöön. 1925–1985 rakennuksessa toimi kumitehdas, jonka viimeinen omistaja oli Nokia. 1990-luvun alkupuolella Klondyke-talo oli laajalti tunnettu lähes puolet koko kiinteistön pinta-alasta kattaneesta sisähuvipuisto Fanfaarista, myöhemmin Planet FunFun, joka suljettiin lopullisesti helmikuussa 1995.

Alueen yrityksiä

 Sinebrychoff pääpanimo sekä -logistiikkakeskus
 Keravan logistiikkakeskus
 Ifolor
Rusta
Motonet
Tokmanni
Jysk
RTV
 KSB Finland OY
 Thinkflow OY

Lähteet

*